Վիգեն Ավագյան

Վիքիպեդիայում կան հոդվածներ  Ավագյան ազգանունով այլ մարդկանց մասին:Վիգեն Ավագյան (օգոստոսի 4, 1941(1941-08-04), Կողբ, Նոյեմբերյանի շրջան, Հայկական ԽՍՀ, ԽՍՀՄ - դեկտեմբերի 17, 1998(1998-12-17), Երևան, Հայաստան), հայ լեզվաբան, մանկավարժական գիտությունների դոկտոր, պրոֆեսոր։


== Կենսագրություն ==
Վիգեն Գևորգի Ավագյանը ծնվել է 1941 թվականի օգոստոսի 4-ին, Նոյեմբերյանի շրջանի (Տավուշի մարզ) Կողբ գյուղում։ 1949 թվականին ընդունվել և 1959 թվականին ավարտել է տեղի միջնակարգ դպրոցը։ Նույն թվականին ընդունվել է Երևանի Խաչատուր Աբովյանի անվան մանկավարժական ինստիտուտի պատմա-լեզվագրական ֆակուլտետ։ 1964 թվականին ավարտելով բուհը՝ աշխատանքի է անցել Նոյեմբերյանի շրջանի Բագրատաշեն (Դեբեդաշեն) ավանի միջնակարգ դպրոցում՝ որպես հայոց լեզվի և գրականության ուսուցիչ։ 1967 թվականին տեղափոխվել է Երևան և աշխատանքի անցել Երևանի պետական համալսարանի «Երիտասարդ գիտաշխատող» հանդեսում, իսկ 1968 թվականին՝ կառուցվածքային լեզվաբանության գիտահետազոտական խմբում՝ իբրև կրտսեր գիտաշխատող և, զուգահեռաբար, արդի հայերեն դասավանդել բանասիրական ֆակուլտետի ռուսական բաժնում։ 1971 թվականին տեղափոխվել է ՀՀ ԳԱԱ հիմնակազմ (ֆունդամենտալ) գրադարան և վարել համաբարբառների բաժնի վարիչի պաշտոնը։ 1972 թվականին պաշտպանել է թեկնածուական ատենախոսություն՝ «Ժամանակակից հայերենի եղանակավորիչ բառերը» թեմայով ( գիտական ղեկավար՝ բանասիրական գիտությունների դոկտոր, պրոֆեսոր, ակադեմիկոս Արարատ Ղարիբյան)` ստանալով բանասիրական գիտությունների թեկնածուի գիտական աստիճան։
1973 թվականին աշխատանքի է հրավիրվել Ուսուցիչների կատարելագործման հանրապետական ինստիտուտ՝ որպես երեկոյան դպրոցների բաժնի ղեկավար։ Նույն թվականին աշխատանքի է անցել Վանաձորի մանկավարժական ինստիտուտում և մինչև 1977 թվականը եղել այդ բուհի հայոց լեզվի ամբիոնի ավագ դասախոս։
1987 թվականին Մոսկվայի բարձրագույն որակավորման հանձնաժողովը շնորհել է ավագ գիտաշխատողի կոչում։ 1988 թվականին նշանակվել է ՀՀ Ժողովրդական կրթության նախարարության ծրագրամեթոդական բաժնի պետ։ 1989-1998 թթ. աշխատել է Երևանի Խ.Աբովյանի անվան մանկավարժական ինստիտուտի բանասիրական ֆակուլտետի հայոց լեզվի ամբիոնում՝ որպես հայոց լեզվի դասախոս։
Հանրապետական հեռուստատեսությամբ և ռադիոյով վարել է «Զրույցներ հայոց լեզվի մասին» հաղորդաշարը/ 1977-1979/, հիմնադրել և ղեկավարել է «Սովորենք ճիշտ խոսել, ճիշտ գրել» հոդվածաշարերը մասնագիտական, մանկավարժական հանդեսներում։ 
1996 թվականին գիտնականին շնորհվեց մանկավարժական գիտությունների դոկտորի գիտական աստիճան։ 
Վիգեն Ավագյանը 16 գրքի (որոնցից 7-ը՝ դպրոցական դասագրքեր) և մոտ 150 մասնագիտական հոդվածների հեղինակ է։


== Մատենագրություն ==
«Մայրենի-3», դասագիրք հանրակրթական դպրոցի 3-րդ դասարանի համար, «Լույս», 1992:․
«Հայոց լեզվի շարահյուսություն», դասագիրք երեկոյան դպրոցների 7-8-րդ դասարանների համար, «Լույս», 1985։
«Հայոց լեզու», դասագիրք ոչ հայկական դպրոցների համար, «Լույս», 1989:․
«Հայոց լեզու», հեղինակակից՝ Ա. Դանիելյան, 6 տարեկանից 4-րդ դասարանի աշակերտների համար, «Լույս», 1989։
«Հայոց լեզու», հեղինակակիցներ՝ Բ. Սարուխանյան, Ռ. Փիլիպոսյան, դասագիրք հայկական միջավայրի միջին և ավագ դպրոցների համար, «Լույս», 1989։
«Մայրենի լեզու», 3-րդ դասարանի դասագիրք, հեղինակակիցներ՝ Ն. Անտոնյան, Ռ. Խաչատրյան, «Լույս», 1997։
«Հայոց լեզուն 8-9-րդ դասարաններում», «Լույս», 1989։
«Եղանակավորող բառերը և նրանց ուսուցումը», Ե., «Լույս», 1975։
«Հայոց լեզվի տեսության և ուսուցման հարցեր», Ե., «Լույս», 1980։
«Բառագիտության ուսուցումը միջնակարգ դպրոցում», Ե., «Լույս», 1989։
«Խոսքի մասերի շարահյուսական կիրառությունները», Ե., «Լույս», 1990։
«Հայոց լեզվի տեսության և ուսուցման հարցեր», Ե., «Լույս», 1980։
«Շարահյուսության օժանդակ ձեռնարկ հայոց լեզվի ուսուցիչների համար», Ե., «Լույս», 1983։
«Եղանակավորող բառերի ուսուցումը», Ե., 1974:
«Միակազմ նախադասությունների ուսուցումը», 1974։
«Տրոհվող լրացումների ուսուցումը 7-8-րդ դասարաններում», Ե., 1979:


== Գրականություն ==
«Ով ով է», կենսագրական հանրագիտարան, հատոր 1, էջ 135, Երևան, 2005 թ․
Լևոն Անանյան, «Գիտություն և նվիրում», «Մանկավարժ», հ․20, 1972 թ․
Սամվել Արսենյան, «Մայրենիի զինվորը», «Դպրություն», հ․43-44, 1991 թ․
Լևոն Ջավախյան, «Հայոց լեզվի նվիրյալը», «168 ժամ» թերթ, սեպտեմբերի 28, 2011 թ․
«Ծիածան» օրաթերթ, «Հայրենականչ», հ․74, 3 օգոստոսի, 1991 թ․